17
No noone Iisaa waylitorii
1 Balɗe jeegom caggal mum, Iisaa yaadi e Piyeer e rimdaaɓe ɗiɗon Yaakuuba e Yuhanna, o teeldoyi e mum'en dow waamnde haayre toownde. 2 Noone makko waylitii yeeso maɓɓe. Yeeso makko ana jalba no naange nii, kaddule makko ndawni far hono fooyre. 3 Muusaa e Iliyaasa ɓanngani ɓe, ana kaalda e makko. 4 Piyeer wii Iisaa:
—Moobbo, gonal amen ɗoo ana moƴƴi. Ɗal mi darna ɗoo buguuji tati: aan wooturu, Muusaa wooturu, Iliyaasa wooturu.
5 O tilaaki haalde, faa luurde jalboore suddi ɓe. Daande iwi ley luurde ndee, wii:
—Oo ɗoo yo Ɓiyam mo korsin-mi, mo cuɓii-mi. Kettindee mo!
6 Nde taalibaaɓe ɓee nani nden daande ndee, ɓe caami ɓe kippii e leydi, ɓe kuli sanne. 7 Iisaa ɓattitii ɓe, memi ɓe, wii:
—Immee, pati kulee.
8 E ley ɗum, ɓe kunci gite, ɓe njiyaali fay gooto so wanaa Iisaa tan.
9 E ley ko ɓe njippotoo waamnde haayre ndee koo, Iisaa daalii ɓe, wii:
—Pati kaalanee fay gooto ko njii-ɗon koo faa wakkati nde Ɓii Neɗɗo oo immitii e hakkunde maayɓe fuu.
10 Caggal ɗum, taalibaaɓe ɓee lamndii mo, mbii:
—Koɗum waɗi so dunkee'en Sariya ɓee ana mbiya annabi Iliyaasa haani adaade Almasiihu warde?
11 O jaabii ɓe, o wii:
—Goonga, Iliyaasa adotoo warde moƴƴintina kulle ɗee fuu. 12 Kaa miɗo wiya on: Iliyaasa ƴaɓɓike, ɓe annditaali ɗum, ɓe ngollii ɗum ko ɓe muuyi fuu. Hono non ɓe torrirta Ɓii Neɗɗo oo duu.
13 Taalibaaɓe ɓee paami ko o haalata haala Iliyaasa koo, haala Yaayaa mo lootogal batisima o haalani ɗum'en.
No Iisaa selliniri kirikiraaɗo
14 Nde ɓe ngarti e jamaa oo ndee, gorko gooto ɓattitii mo, diccii yeeso makko, 15 wii:
—Moobbo, yurma ɓiyam gorko! O kirikiraaɗo omo tampi sanne, wakkatiiji omo saama e yiite naa e ndiyam. 16 Mi naɓii mo to taalibaaɓe maa ɓee kaa ɓe ndonkii sellinde mo.
17 O ɓattitii, o wii:
—Hey yimɓe jamaanu bonɗo ɓe nganaa goonɗinɓe! Faa mande tilotoo-mi e mon? Faa mande keddotoo-mi muɲande on? Ngaddanee kam cukalel ngel ɗoo!
18 O jahii e ladde ndee, nde yalti e suka oo, o selli ɗon e ɗon.
19 Caggal ɗum, taalibaaɓe ɓee teeldi e makko, lamndii mo, mbii:
—Koɗum waɗi so min ndonki ittude ndee ladde?
20 Iisaa jaabii ɓe, wii:
—Saabe oɗon pamɗi goonɗinal waɗi ɗum. Miɗo haalana on goonga: so goonɗinal mooɗon fotii fay no ngeeƴu buyaage nii, so on mbii ndee ɗoo waamnde haayre: «Sottu ɗoo, njahaa too», nde sottan. Fay huunde on ndonkataa waɗude. [ 21 *]
No Iisaa sapporii kasen maayde mum e wuurtugol mum
22 No ɓe njiilortoo e ley Galili nii, Iisaa wii ɓe:
—Ɓii Neɗɗo oo waɗete e juuɗe yimɓe, 23 ɓe mbara mo, kaa e ley ɲalaande majjum tataɓere, o immitoto.
Taalibaaɓe ɓee cuŋli sanne.
Haala yoɓugol usuru Suudu Dewal Mawndu
24 Nde Iisaa e taalibaaɓe mum njottinoo Kafarnahum ndee, nanngooɓe usuru Suudu Dewal Mawndu ɓee ɓattii Piyeer, mbii ɗum:
—Tama moobbo mooɗon oo ana yoɓa usuru Suudu Dewal Mawndu?
25 Piyeer jaabii, wii:
—Omo yoɓa.
Ko Piyeer naati galle oo koo, fade mum heɓude haala, Iisaa wii:
—Simon, koɗum woni miilo maa e ɗum? Kaanankooɓe aduna ɓee, homo ɓe nduuɲata? Homo ɓe njoɓinta lampo? Dugule'en naa honaaɓe?
26 Piyeer jaabii, wii:
—Honaaɓe ɓee.
Iisaa wii mo:
—Ndennoo, dugule'en ɓee kaanaa yoɓude. 27 Kaa noo, en njiɗaa mettinde ɓerɗe ɓee yimɓe. Yaa to weendu too, tippo-ɗaa yammbuure maa e ley ndiyam ɗam. Liingu fuu adiiɗo moɗude nde pooɗaa, ƴeŋŋinaa ɗum aaraa hunduko mum, a tawan hen kaalisi daneejo kiɓɓinoowo usuru meeɗen. Ittaa njoɓanaa en, enen ɗiɗon.
* 17:21 E ɗereeji ɓooyɗi ɗii, yoga ana ɓeyda aaya 21:Kaa hono oo seyɗaani ribbirtaake so wanaa duwaawu e koorka.